L'estudi "Imagenoma de l'Envelliment" és singular per diversos factors, com ara el seu abast poblacional, amb la participació de 1.030 persones de la demarcació de Girona, d'entre 50 i 96 anys; el seu caràcter multidisciplinar, format per 70 investi-gadors; i la gran quantitat d'informació que s'analitzarà, englobant un total aproximat de 6 milions de valors de dades.
Tot això, amb l'objectiu de determinar marcadors d'envelliment saludable a nivell poblacional.
Actualment, el projecte es troba en la fase d'anàlisi.
El doctor Josep Puig és l'investigador principal del projecte i d'altres metges radiòlegs de l' IDI·Girona també formen part de l'equip; entre els que es troben el doctor Salvador Pedraza -Director Clínic Territorial de l'IDI·Girona-, en Carles Biarnés, el doctor Joan Carles Vilanova i el doctor Víctor Pineda.
Tots ells formen part de l'equip investigador multidisciplinar internacional, format per 70 investigadors de 12 disciplines de coneixement diferents, com la bioenginyeria, matemàtiques, estadística, medicina, biologia i computació.
" Imagenoma de l'Envelliment és una oportunitat per comprendre millor els processos fisiològics associats amb l'envelliment del cos humà.
Les dades obtingudes permetran quantificar l'envelliment utilitzant com a marcadors biològics els canvis en els teixits, mesurats per ressonància magnètica i ecografia, així com els canvis metabòlics i de microflora intestinal associats a l'envelliment, relacionant-los amb multitud d'altres paràmetres provinents de l'esfera cognitiva, contaminació ambiental, activitat física i dieta".
"A més, aquest projecte permetrà establir un rang de valors normals per a cadascuna de les moltes variables derivades del protocol avançat d'RM corporal integral i crear, d'aquesta manera, un atles d'imatge estructural i funcional per modelar l'envelliment dels òrgans.
Tota aquesta informació serà útil per a desenvolupar biomarcadors d'imatge avançats que permetin identificar perfils de risc biopsicosocial associats amb l'envelliment, així com també per a generar noves hipòtesis per al seu posterior estudi".
"Més enllà de la revolució que la Imatge ha suposat en l'àmbit diagnòstic, terapèutic i monitoritzador de gran part de les malalties, projectes com aquest posen de manifest que la nostra especialitat del Diagnòstic per la Imatge també abassega gran quantitat d'informació per a quantificar i parametritzar la salut de la societat.
Anem entrant en límits desconeguts, no explorats.
Alguns paradigmes podrien canviar: ja podem mirar imatges per a veure salut ".
A l'article s'explica que a tots els participants en la investigació se'ls va realitzar un estudi complet que va incloure una ressonància magnètica (RM) corporal integral, per a l'anàlisi estructural i funcional de diversos sistemes del cos, com fou la valoració cardíaca, vascular, abdominal i de columna vertebral, així com un estudi ecogràfic per a valoració de l'estat carotídi.
També es varen extreure dades d'altres òmiques per a l'estudi del metaboloma i el microbioma intestinal.
A més a més, es varen determinar d'altres factors, com el pes, l'alçada, la pressió arterial, la dieta i el grau d'activitat física.
S'inclogueren les dades d'un electrocardiograma, una analítica de sang, de femta i orina, junt amb la informació resultant de diversos tests de salut mental, qüestionaris sobre l'estil de vida i l'entorn social.
Finalment, també es varen recollir dades complementàries, com indicadors de contaminació ambiental d'on fan vida habitualment els participants.
Aquest " Big data " generat s'inclou en una gran base de dades, on actualment, es processa amb l'objectiu de desenvolupar un panell de biomarcadors combinats de l'envelliment, útils per a caracteritzar l'edat biològica, i així poder identificar perfils d'envelliment a la població general.
El cost total del projecte és d'1,1 milions d'euros que ha estat possible gràcies als diferents ajuts obtinguts i a la col·laboració de diverses entitats com: la Generalitat de Catalunya (Pla Estratègic de Recerca i Innovació en Salut (PERIS) 2016-2020 del Departament de Salut, SLT002/16/00250), Canon Medical Systems, IDIGGI, Escola Universitària de la Salut i l'Esport (EUSES), IAS, ICS, CatSalut, Caixabank, Facultat de Medicina de la Universitat de Girona, i el propi Institut de Diagnòstic per la Imatge.